钦定古今图书集成/明伦汇编/氏族典/第210卷 > 《廖用贤尚友录》 > 陶潜
## 钦定古今图书集成/明伦汇编/氏族典/第210卷 > 《廖用贤尚友录》 > 陶潜

按《晋书陶潜传》：“潜字元亮，大司马侃之曾孙也。祖茂，
武昌太守。潜少怀高尚，博学善属文，颖脱不羁，任真
自得，为乡邻所贵。以亲老家贫，起为州祭酒，不堪吏
职。少日，自解归，州召主簿，不就，躬耕自资，遂抱羸疾。
复为镇军建威参军，谓亲朋曰：‘聊欲弦歌，以为三径
之资，可乎’？执事者闻之，以为彭泽令。素简贵，不私事”
上官。郡遣督邮至县，吏白应束带见之，潜叹曰：“吾不
能为五斗米折腰，拳拳事乡里小儿邪？”义熙二年，解
印去，乃赋《归去来》辞。顷之，征著作郎，不就。不事生业，
家务悉委之儿仆，未尝有喜愠之色。唯遇酒则饮，时
或无酒，亦雅咏不辍。宋元嘉中卒，年六十三。